U razdoblju od 6. do 13. travnja 2025. sudjelovala sam u mobilnosti projekta „Erasmus akreditacija“ u Rumunjsku.

Zajedno sa koordinatoricom projekta, ravnateljicom Vesnom Car i učiteljem RN Josipom Novoselom te učenicima 7. i 8. razreda (Manuelom Dujam, Davidom Lipošćakom, Markom Bukovcem, Mihaelom Licitarom, Gabrijelom Bišćan i Lucijom Brcković) posjetila sam Șimleu Silvaniei (grad u okrugu Sălaj, Crișana, Rumunjska).

Na put prema Mađarskoj krenuli smo kombijem. Putujući prema Budimpešti igrali smo igru “Država, grad, rijeka, biljka, životinja, riječ na engleskom“, promatrali smo prekrasne ravnice i polja zasijana uljanom repicom. U Budimpeštu smo stigli oko 13 sati. Posjetili smo jedan od najljepših ZOO vrtova u Europi. Nakon posjeta ZOO vrtu ručali smo u vrlo ugodnom restoranu Gundel (sviraju klasičnu glazbu na violinama i klaviru). Prespavali smo se u Hotelu B&B Budapest Cyti.

Drugi dan smo krenuli prema Rumunjskoj i smjestili se u ugodnom Motelu Carina.

Upoznali smo partnersku školu **Școala Gimnazială "Silvania" Șimleu Silvaniei.** Škola ima 750 učenika i trenutno se renovira. Oduševili su me vrlo motivirani učenici i ugodan kolektiv. Prvi dan naše mobilnosti u Rumunjskoj započeo je prezentacijama učenika rumunjske i naše škole. Nakon toga, učenici su bili podijeljeni u skupine i trebali su ostvariti međusobnu komunikaciju. Dobili su riječi napisane na engleskom jeziku, a oni su trebali napisati kako se pojedine riječi izgovaraju na rumunjskom i hrvatskom. Bila je to vrlo uspješna i zanimljiva radionica koju je vodila učiteljica Simona. Iako većina učitelja dobro govori engleski jezik, učiteljice engleskog jezika bile su cijelo vrijeme s nama kao i voditeljica projekta Camelia te ravnateljica i njezina zamjenica. Uspješno smo se družili i doznali mnogo toga o radu i životu u Rumunjskoj. Naučili smo da rumunjski i hrvatski jezik , iako pripadaju različitim jezičnim skupinama, imaju dosta riječi koje se jednako izgovaraju (da, hajde, platiti, sarma, mak…). Vrlo zanimljivi su bili satovi fizike i biologije. Učenici su dobili zadatak iz fizike: izraditi projekt kako snagu vode pretvoriti u mehaničku energiju. U ostvarivanju projekta učenicima jednim dijelu mogu pomoći i roditelji. Gotov projekt učenici su donijeli u školu i prezentirali svoj rad. Na satu fizike bili su podijeljeni u skupine u koje su bili uključeni i naši učenici. Učenici su trebali izvesti pokus i prezentirati ga ostalim učenicima te komunicirati tijek pokusa i izvesti zaključak. Naš učenik Marko Bukovac vrlo je uspješno objasnio što su radili. Na satu biologije trebalo je nacrtati kako srce usisava krv i šalje krv u krvne žile. Učenici su lijepo komunicirali međusobno i uspješno riješili postavljene zadatke. Učiteljica je vrlo kvalitetno objasnila koje krvne grupe nalazimo kod ljudi i tko može biti univerzalni davatelj, a tko univerzalni primatelj krvi. Posebno su me oduševili učenici 1. , 2. i 3. razreda koji su za nas pripremili različite plesne koreografije.

Șimleu Silvaniei ima i botanički vrt. Mislim da je proljeće pravo godišnje doba za njegov obilazak. Posjeduje ogroman biljni fond u zatvorenom i na otvorenom prostoru.

Hrvatska je zemlja s najviše pitke vode u Europi. Često nismo ni svjesni s kakvim se problemima u vezi vode susreću ljudi. Županija Sălaj ima vrlo malo rijeka, koje sliče našim potocima, tako da nema dosta vode za napajanje čak dva grada. Stoga sakupljaju kišnicu koju pročišćavaju i dodaju joj kemikalije. Voda je gorka i stvarno ima okus kišnice!

# Rumunjska, zemlja od 19 milijuna stanovnika ima tipične niske kuće, s krovovima „na četiri vode“. Ispred svake kuće nalazi se rumunjska zastava. Fascinantan je veliki broj sakralnih objekata koji se nalaze u izvrsnom stanju. Saznali smo da su se dosta obnovili ulaskom Rumunjske u EU i povlačenjem novaca iz europskih fondova. U blizini škole nalazi se Rumunjska pravoslavna crkva, na čijem je čelu paroh Vasile Boșca, s kojim škola vrlo uspješno surađuje. Nakon obilaska crkve i župnog dvora uslijedio je ručak, kojeg su za nas pripremili roditelji učenika.

Posjetili smo grad Oradeu (oko 245 000 stanovnika), koji je svega 13 km sjeverozapadno udaljen od mađarske granice. Grad ima zanimljiv muzej – dvorac. Kroz muzej nas je vodila vrlo simpatična vodičica. Kako smo u prošlosti pripadali istoj državi, dobar dio povijesnih činjenica nam je poznat. Najzanimljiviji dio grada izgradili su Židovi. Oradea je poznata po brojnim građevinama građenim u baroknom stilu. Najvažnija je najveća barokna katedrala u Rumunjskoj i barokni muzej s 365 prozora. Značajna je tvrđava sagrađena u peterokutnom obliku. Zanimljiva je crkva Biserica cu Lună čiji sat pokazuje Mjesečeve mijene. Postoji i najveća baptistička crkva istočne Europe.

Na povratku smo večerali u slovačkom restoranu Huta Slavia koji ima veliku lepezu izvrsnih delicija. Restoran je izrađen od drvenih oblica, a u njemu poslužuje osoblje odjeveno u slovačku narodnu nošnju.

Obišli smo vinariju u kojoj se proizvode vina i 4 vrste pjenušca. Proizvodnja pjenušca je dosta zahtjevna. Doznali smo da de dosta toga radi ručno. Sve radove u vinariji odrađuju domaći radnici.

Zadnji dan smo posjetili načelnika. Načelnik je mladi, perspektivan čovjek od 30 godina, a već obnaša svoj drugi mandat. Zalaže se za uvođenje školskih autobusa na struju, jer i njihove učenike u školu uglavnom dovoze roditelji. Učenici u školi ne dobivaju obrok, hranu nose od kuće. Tijekom školske godine imaju dosta terenskih nastava (financiraju roditelji). Nakon posjete načelniku uputili smo se u knjižnicu gdje su učenici pripremili tradicionalne pjesme i plesove u koje su uključili i nas. Uslijedila je podjela certifikata.

Druženje je završilo večerom u obližnjoj pizzeriji.

Drugo jutro krenuli smo prema Mađarskoj. Na graničnom prijelazu zaustavili su nas rumunjski carinici, pregledali dokumente i poželjeli sretan put (na engleskom jeziku). Oko 13 sati stigli smo u Budimpeštu, smjestili se u Hotelu Ibis Budapest Cyti South. Za dolazak u centar grada koristili smo Metro. Iskoristili smo lijepo vrijeme za razgledavanje grada i pokoje fotografiranje. Ručali smo u restoranu Spoon (Na lijepom plavom Dunavu!) kojeg ubrajaju u top 5!

Ova mobilnost je bila predivno i korisno iskustvo da vidim i upoznam druge zemlje (kulturu, arhitekturu, obrazovanje…) te da stečena znanja primijenim u svom radu.